
HOTĂRÂRE

Cu privire la destituirea preşedintelui IPNA Compania „Teleradio-Moldova”
S-a constatat:

1. Consiliului de Observatori i s-au prezentat pentru analiză unele rapoarte de monitorizare a activităţii în domeniu şi anume:

- Raportul final al Asociaţiei Presei Electronice APEL „Monitorizarea aplicării în practică a Codului audiovizualului al Republicii Moldova” (perioada: 01 aprilie 2008 – 31 mai 2009, 01 iulie – 31 august 2009);
- Raportul final (perioada 6-29 iulie 2009) al Misiunii „Broadcast Media Monitoring” (Consiliul Europei, Trans Euro Media);

- Raportul privind constatările şi concluziile preliminare al Misiunii Internaţionale de Observare a Alegerilor pentru Alegerile Parlamentare Anticipate, Republica Moldova – 29 iulie 2009 (OSCE, ODIHR, Adunarea Parlamentară a OSCE, Adunarea Parlamentară a Consiliului Europei, Parlamentul Uniunii Europene);
- Raportul Asociaţiei Presei Electronice APEL de monitorizare a prezenţei actorilor politici în programele posturilor de televiziune în perioada postelectorală (perioada 01 – 31 octombrie 2009);

2. Analiza acestora a scos în evidenţă o serie de încălcări ale legislaţiei în domeniu de către Instituţia Publică Naţională a Audiovizualului Compania „Teleradio-Moldova”, inclusiv în perioada 1 iulie – 31 octombrie 2009.

3. Printre încălcări, în special, remarcăm:

- în perioada 1-14 iulie 2009, Instituţia Publică Naţională a Audiovizualului Compania „Teleradio-Moldova” a denotat tratament diferenţiat şi selectiv al actorilor politici sub aspect cantitativ şi calitativ;

- în perioada 1-14 iulie 2009, Moldova 1 a manifestat în ştiri atitudine favorizantă faţă de reprezentanţi ai puterii şi atitudine defavorizantă – faţă de actorii politici reprezentanţi ai opoziţiei;

- în perioada 1-21 iulie 2009, Instituţia Publică Naţională a Audiovizualului Compania „Teleradio-Moldova”, în programele de ştiri cu prezenţa actorilor politici, în cadrul campaniei electorale pentru alegerile parlamentare anticipate, a denotat un tratament inegal şi inechitabil concurenţilor electorali;

- în perioada 6-29 iulie 2009, TRM a respectat doar formal prevederile regulamentelor, fără a întruni standardele aşteptate din partea unei instituţii media publice;
- în perioada 6-29 iulie 2009, Radio Moldova şi TV Moldova 1 nu a oferit un tratament egal concurenţilor electorali;

- în perioada 6-29 iulie 2009, TRM nu a reuşit să abordeze problemele campaniei electorale şi nu a pus la dispoziţia publicului informaţie utilă şi de sinteză;
- în perioada 30 iulie – 31 august 2009, la Moldova 1 aproape fiecare a doua, iar la Radio Moldova – fiecare a treia ştire cu caracter conflictual a fost scrisă în temeiul unei singure surse de informaţie;

- în perioada 30 iulie – 31 august 2009, Instituţia Publică Naţională a Audiovizualului Compania „Teleradio-Moldova” a reflectat în ştiri disproporţionat şi dezechilibrat evenimentele postelectorale cu participarea actorilor politici, favorizând, în principal, o singură formaţiune politică şi reprezentanţii acesteia şi defavorizând celelalte formaţiuni politice şi reprezentanţii acestora;

- în perioada 30 iulie – 31 august 2009, maniera în care a activat radiodifuzorul public naţional nu a contribuit la informarea adecvată a cetăţenilor asupra procesului postelectoral;

- în campania electorală pentru alegerile anticipate din 29 iulie 2009, Moldova 1 nu a reuşit să ofere informaţie imparţială şi echilibrată în programele sale de actualităţi, favorizând PCRM atât din punct de vedere al timpului, cât şi al tonalităţii;

- în perioada 01-31 octombrie 2009, Moldova 1 a defavorizat în ştiri numai partide de guvernământ;

- în perioada 01-31 octombrie 2009, Moldova 1 a acordat spaţiu, relativ redus în raport cu alte televiziuni şi cu propriile capacităţi de emisie, reflectării activităţii actorilor politici.
4. Acţiunile enumerate în p.3 al prezentei hotărâri vin în contradicţie cu prevederile art.7 alin.(1), (2), (3) şi (4) din Codul audiovizualului al Republicii Moldova.
5. În conformitate cu art.60 alin.(1) din Codul audiovizualului al Republicii Moldova, preşedintele IPNA exercită conducerea generală a Companiei pe principii de independenţă decizională, este responsabil de formarea serviciilor de programe în corespundere cu principiile de comunicare audiovizuală prevăzute în Codul audiovizualului al Republicii Moldova şi în alte legi în vigoare, de gestionarea eficientă a companiei, de toate activităţile ei financiare.

6. Explicaţiile prezentate de preşedintele IPNA – Todercan Valentin – au fost evazive şi nu au conţinut careva motive temeinice privind încălcările imputate.
7. Conform art.60 alin.(10) din Codul audiovizualului al Republicii Moldova, preşedintele IPNA poate fi destituit de către Consiliul de Observatori cu votul majorităţii membrilor Consiliului de Observatori.
8. Conform art.60 alin.(14) din Codul audiovizualului al Republicii Moldova, preşedintele IPNA îşi exercită atribuţiile până la numirea succesorului său.

Reieşind din cele constatate, în conformitate cu dispoziţiile art.7 şi art.60 din Codul audiovizualului al Republicii Moldova şi în baza art.86 alin.(1) p.p) din Codul muncii al Republicii Moldova, Consiliul de Observatori

HOTĂRĂŞTE:
1. Pentru încălcarea gravă de către conducătorul unităţii a obligaţiilor de muncă, şi anume a prevederilor art.7 din Codul audiovizualului al Republicii Moldova, se destituie din funcţie preşedintele IPNA Compania „Teleradio-Moldova”, dl Todercan Valentin.
2. Atribuţiile preşedintelui IPNA Compania „Teleradio-Moldova” vor fi exercitate de către dl Todercan Valentin până la numirea succesorului său.
3. La eliberarea din funcţie, dlui Todercan Valentin i se vor achita toate drepturile salariale, în conformitate cu legislaţia în vigoare.

4. Prezenta hotărâre poate fi contestată, în conformitate cu legislaţia în vigoare, în instanţa de judecată în termen de 1 an de zile.
Prezenta hotărâre a fost adoptată cu votul a 8 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul

